– Eldrebølgen kommer veltende over oss
Helsetjenesten i Norge er svært presset. Fredag la helseministeren fram forslag til løsninger på de mange utfordringene. I Harstad er eldreomsorgen så presset at de må leie sykehjemsplasser utenfor kommunen. – Det er ikke sånn vi helst vil ha det, sier ordføreren i Harstad Kari-Anne Opsal (Ap). Men akkurat nå finnes det ingen annen løsning. Harstad må leie åtte plasser utenfor kommunen. – Eldrebølgen kommer veltende over oss. Vi må sette alle kluter til og jobbe både kortsiktig og langsiktig, sier Opsal. Harstad er blant mange kommuner som sliter med kapasiteten i helsetjenesten.  Med eldrebølgen vil det bli dobbelt så mange over 80 år innen 2040. Den har allerede truffet Nord-Norge. Befolkningen her er eldre enn resten av landet. Harstad har nylig fått på plass 33 nye sykehjemsplasser. I 2025 skal det komme enda flere. – Vi skal klare å bygge det vi skal. Det som er den største utfordringen er å få tak i helsepersonell, sier Opsal.  Samtidig som befolkningen blir eldre, blir det færre unge og yrkesaktive. Allerede er det stor mangel på helsepersonell. Rekordmange utskrivningsklare På Universitetssykehuset Nord-Norge (UNN) har det vært en kraftig økning av utskrivningsklare pasienter gjennom vinteren. Dette er pasienter som er ferdig behandlet på sykehus, og som venter på videre oppfølging i kommunen der de bor. I uke fire hadde sykehuset rekordmange utskrivningsklare. Hele 77 pasienter ventet på et tilbud i kommunen sin. For hver dag en pasient ligger for lenge, må kommunen betale en bot på over 5000 kroner til sykehuset.  Regjeringen med stor helseplan Ordføreren i Harstad har ventet spent på Nasjonal helse- og samhandlingsplan. Den ble lagt fram av helseminister Ingvild Kjerkol (Ap) fredag. Helseminister har varslet tre grep mot mange utskrivningsklare: – Vi vil komme med en egen finansiering for overgangen mellom sykehus og kommune, for det skal ikke være et svarteperspill om hvem som betaler regningen, sier hun. Dette er hovedgrepene fra den nye helseplanen:  Kasteballer i systemet Ordfører Kari-Anne Opsal sier de vil jobbe hardt for å gjøre overgangen mellom sykehus og kommune bedre for pasientene.  – Det som er viktig er at pasientene ikke blir som kasteballer i systemet, sier hun. – Dette er starten på eldrebølgen. De neste årene vil handle mye om hvordan vi klarer å ta vare på våre eldre, sier Opsal.  En helsetjeneste i krise  De største utfordringene helsetjenesten står overfor er mangelen på helsepersonell i møte med eldrebølgen.  Flere opplever at den offentlige helsetjenesten er for presset, og tar jobber i det private der de kan velge selv hvor og når de vil jobbe. Mange kommuner og sykehus bruker derfor enorme summer på innleie av helsepersonell fra private vikarbyråer. Det er usikkert akkurat hvordan helsetjenesten bør rustes for fremtiden, men det er pekt på noen løsninger: 
Harstad kommune har så presset eldreomsorg at de må leie sykehjemsplasser i Evenes Eldrebølgen vil resultere i dobbelt så mange over 80 år innen 2040. Samtidig er det allerede stor mangel på helsepersonell Nasjonal helse- og samhandlingsplan kommer blant annet med tiltak for bedre samarbeid mellom sykehus og kommune Mulige løsninger for helsetjenesten inkluderer bedre oppgavedeling, bruk av flere arbeidsgrupper, teknologi og bedre arbeidsbetingelser